Natura, entitat de medi ambient: 19/01/14 - 26/01/14\nQui sap què amb Can Ballot.\nEscoltant a la Ràdio aquest matí al Sr.Ferran Armengol, Alcalde d'Argentona, ens ha informat que la masia de Can Ballot ja estava sota l'atenta vigilància de l'Ajuntament, molt abans de que comencés a caure la teulada. I que, segons ha confirmat Armengol, se li van fer diversos requeriments per escrit a la propietat, aleshores Catalunya Caixa, avui el "banc dolent" de la Sareb. Uns requeriments que, pel que sembla, no van donar cap resultat, a tenor de com avui està la masia.\nRecordem que can Ballot no és un edifici qualsevol, sinó un element catalogat com a BCIL pel planejament vigent, que vol dir una de les màximes proteccions que podem donar des de l'administració al patrimoni local.\nEl que no sabem és perquè s'ha tingut d'esperar a una denúncia del Centre d'Estudis Argentonins i de Natura perque s'informés a la ciutadania, i perquè això no s'ha tractat mai, en forma, al Consell Municipal del Patrimoni d'Argentona, que és l'òrgan de participació ciutadana que vetlla pel patrimoni argentoní.\nNatura, atenent-nos al reglament de l'esmentat Consell, del qual en formem part, demanarà la realització amb caràcter d'urgència d'un Consell de Patrimoni, amb un punt de l'ordre del dia referent a les actuacions realitzades per l'Ajuntament d'Argentona respecte als danys a can Ballot. Així mateix, demanarem la redacció d'un informe sobre l'estat d'aquest BCIL per part dels tècnics municipals, d'acord amb l'article segon. c. de l'esmentat reglament.\nFredolics per tancar la temporada de bolets a la Serralada Litoral\nAquesta setmana, al nostre BLOG DE BOLETS DEL MARESME expliquem on pots trobar els últims bolets de la temporada, els fredolics! Clica al link superior si vols anar al nostre blog i obtenir més informació d'on pots trobar aquests bolets!\nCAN BALLOT-GALLIFA, una masia catalogada en mans del SAREB que es deteriora dia a dia\nEl Centre d'Estudis Argentonins i Natura denúncien l'estat d'abandonament de la masia Can Ballot-Gallifa d'Argentona, la qual fa unes setmanes se li va ensorrar part de la teulada. Es propietat del "banc dolent" SAREB, el qual la va rebre de Catalunya Caixa.\nEl mas Ballot d'Argentona (El Maresme), popularment conegut com a can Ballot Gallifa, es troba situat en el nucli urbà, al Passatge Gallifa Ballot núm. 2. Es tracta d'una gran masia que té cinc cóssos en l'edificació principal, amb pis i golfes. En la planta baixa hi ha dos cóssos més a cada un dels laterals (el de la dreta havia estat una capella), i un edifici al darrera on hi ha els cups del celler. Això la converteix en la masia més gran d'Argentona, i una de les més grans de Catalunya, amb uns 1750 metres construïts, conservant la configuració que tenia al segle XVIII, sense cap afegitó posterior. Està catalogada com del grup VI de la classificació de Camps i Arboix. L'arquitecte Lluís Bonet i Garí en la seva obra "Les masies del Maresme", diu d'ella que «després d'admirar l'aspecte arquitectònic de les façanes de la casa pairal dels Ballot amb els cóssos de mides extraordinaris i el teulat a quatre vessants, creguí necessari de conèixer qui eren els pagesos que la construïren». La descriu com «una casa molt important, de teulada a quatre vessants, amb l'additiment de les dues terrasses laterals del celler, i el dels cups a la part posterior. La part principal de l'edifici té tres cóssos de major amplada que els de les cases normals, amb gran sala d'entrada als baixos, i la del primer pis, que tenen 15 m de llargada per 5,43 m d'amplada, cosa que ens diu com és la categoria de l'obra». El mas es troba documentat des del segle XIV, i fou edificat inicialment per la família Feliu, passant als Ametller el 1402, i d'aquests a Francesc Coll el 1619. Jaume Ballot, que procedia del veïnat del Cros, la va comprar el 1637, essent propietat dels seus descendents fins a inicis del segle XXI.\nAquesta masia està declarada BCIL, inclosa en el PGOUM d’Argentona del 1987. En l'actual Pla Especial del Patrimoni Arquitectònic d'Argentona, del qual es va aprovar el Text Refòs en el Ple Ordinari del passat 13 de gener i està pendent de l'aprovació definitiva, la cataloga amb nivell integral, atenent a què la masia encara conserva la majoria de la seva configuració des del segle XVIII, amb portals i finestres de pedra en el seu interior i exterior. L'entrada, mitjançant un portal de pedra rectangular, és una gran estança amb 4 portals de pedra que dóna a les diferents habitacions, coberta amb arcs rebaixats, i un gran portal de pedra al fons, on hi ha inscrita la data 1759, que dóna al celler. Aquest és cobert d'arcs rebaixats d'obra. Destaca la primera cambra de l'esquerra de l'entrada que conserva un gran rentamans de granit, i la segona cambra, amb funcions actualment de cuina, té els sostre amb arcs rebaixats. Pel què fa al pis, hi ha una gran sala, de gran amplària i alçada, amb sis portals de pedra als laterals i un al fons, tot cobert amb bigues de fusta. De les golfes tan sols destaca el seu bigam amb gran encavalcades. En l'exterior es conserva un gran safareig i l'entrada de la mina que abastia d'aigua a la masia.\nRecordem que la Llei 9/1993 del Patrimoni Cultural Català insta la propietat, en el seu article 25.1, al deure de preservació i manteniment, en els següents termes: "Els propietaris, titulars d'altres drets reals i posseïdors de béns culturals d'interès nacional o béns catalogats els han de preservar i mantenir per assegurar la integritat de llur valor cultural. L'ús a què es destinin aquests béns ha de garantir-ne sempre la conservació".\nAquesta masia, després de ser venuda per els descendents de la família Ballot fa uns 10 anys, porta temps a la venda, tancada i "abandonada". A finals del 2009 fou embargada i s'adjudicà en subhasta a Caixa Catalunya, la principal creditora de l'aleshores propietari. Actualment pertany a la Sociedad de Gestión de Activos Procedentes de la Reestructuración Bancaria (Sareb), que té molts dels immobles que eren de Catalunya Banc, successor de Caixa Catalunya. Actualment té les portes de la planta baixa "tapiades", excepte la principal, que té tot el terra de rajola aixecat. L'alarma ha saltat quan darrerament l'Entita Natura ha tingut coneixement de què ha caigut una part important de la teulada de la part sud (veure foto), d'una superfície aproximada d'uns 100 m2, fet que provoca que l'aigua de pluja entri dins la casa,\nimpregnant unes parets que són de tàpia, provocant un procés de deteriorament que si no s'atura pot provocar el col·lapse de la resta de la teulada i de les parets mestres amb la possibilitat d'enfonsament d'una part de la masia.\nEl Centre d'Estudis Argentonins va presentar una instància el passat divendres on es denunciava la situació i es demanava al consistori que examinés la masia in situ per part de l'arquitecte municipal i que s'obligui, amb caràcter d'urgència, al propietari a restituir la teulada caiguda, assegurar la resta de la coberta, i solucionar possibles danys que es puguin observar i que poguessin perjudicar l'estabilitat de la masia, en virtut d’ordre d’execució que permet l’article 197 del Decret Legislatiu 1/2010 del Text Refós de la Llei d’Urbanisme de Catalunya (TRLUC). També que es recordi al propietari l'obligació que en té del seu manteniment i conservació tal i com obliga l'article 25.1 de la llei 9/93 i el mencionat article 197 de la TRLUC. En cas que en un termini no superior al que hagi determinat l’Ajuntament a l’ordre d’execució el propietari no hagués començat o, en el seu cas, realitzat aquestes obres, demanem que sigui l'Ajuntament d'Argentona qui les efectuï amb caràcter subsidiari o bé imposi multes coercitives al propietari en virtut de l’article 197.4 del TRLUC.\nFredolics per tancar la temporada de bolets a la S...\nCAN BALLOT-GALLIFA, una masia catalogada en mans d...


La regidora de Joventut, Clàudia Cotaina ha assenyalat que ‘la intenció és poder oferir activitats d’oci educatiu que siguin segures i divertides i que permetin a les famílies conciliar durant aquests dies de Setmana Santa’.\nLes activitats per als infants compten amb tallers d’elaboració de Mona de Pasqua, jocs a la platja, visites culturals i tallers de ciència i música. El preu de l’escola és de 30 euros i hi haurà disponibles un total de 30 places. Per a les i els joves hi haurà activitats com una Scape Room, una Gimcana a Dalt Vila o esports com paddle surf o tirc amb arc. El preu és de 30 euros i hi haurà disponibles 20 places.


Entrevista a Herwig Immervol, economista a l'OCDE | Món Empresarial\nPer Món Empresarial el 25 d'abril de 2014 Món Econòmic Des de Brussel·les\n“Cal que els recursos públics per als serveis d’ocupació augmentin automàticament quan augmenta l’atur.”\nQuè té de diferent l’informe de l’OCDE amb els informes econòmics d’altres institucions, com l’FMI o la Comissió Europea?\nEl que intenta el nostre informe és donar a la dimensió social la prioritat que mereix. Perquè sovint, quan parlem de les conseqüències de la crisi, el debat se centra en indicadors macroeconòmics o a valorar les polítiques governamentals o l’estat del sector financer, però nosaltres creiem que les conseqüències negatives de la crisi a llarg termini són particularment greus en l’àrea social, i per això urgim els governs que actuïn entre els més afectats.\nL’estudi demostra com a Espanya, per exemple, la crisi ha reduït la taxa de fertilitat i ha augmentat la fuga de cervells. Quina és la conseqüència més greu que la crisi ha deixat a l’Estat?\nUna de les nostres principals preocupacions és que, a Espanya, la crisi no ha colpejat simètricament, sinó a uns grups més que a d’altres, afegint desigualtat a la desigualtat, que a Espanya ja era alta abans de la crisi.\nSi Espanya hagués de copiar el model d’un altre país de l’OCDE que se n’ha sortit millor en la gestió de les conseqüències de la crisi, quin seria?\nAquest és el nucli de l’acció de l’OCDE: analitzar què fan diferents països i proporcionar exemples de bones pràctiques dels uns per als altres. No es tracta de copiar l’estratègia d’un país en un context totalment diferent, però per exemple, a Irlanda, que també ha patit una crisi severa, el sistema de protecció social estava molt ben establert per esmorteir-ne els efectes. Així, mentre que entre 2007 i 2012 els ingressos queien, la pobresa no ha crescut. I això és gràcies a què les ajudes del sistema social estan molt ben dirigides a les famílies més desafavorides, i aquest no és el cas d’Espanya. Tampoc no és que tot funcioni a Irlanda! Comparteixen altres reptes amb Espanya, com les famílies on ningú no treballa i depenen dels subsidis: com fas que la gent que viu d’ajudes torni al mercat laboral?\nCalen polítiques laborals actives que inverteixin en programes que facilitin la transició al mercat laboral. I aquest és el problema a molts països de l’OCDE: que mentre les taxes d’atur augmenten, els recursos per ajudar la gent a tornar al mercat laboral estan congelats. Dinamarca i Suïssa són bons exemples perquè quan l’atur puja, els recursos disponibles per als serveis públics d’ocupació augmenten automàticament.\nI si hagués de dir quin model hauria d’evitar Espanya?\nNo es tracta d’assenyalar amb el dit, perquè els efectes de la crisi no són resultat d’una acció política concreta o un període de govern, sinó del que ha passat durant molt anys. Però a Europa, qui ha hagut de fer front a més problemes econòmics i socials és Grècia, que no comptava amb un programa social per a les famílies més desafavorides ni amb prestacions mínimes d’inserció. I tot i que els responsables polítics ja fa cinc anys que s’han adonat d’aquesta mancança, encara avui, Grècia no compta amb una xarxa d’assistència social efectiva, i això demostra la dificultat de crear un sistema de protecció social des de zero. Cal disposar d’un sistema de protecció social que es pugui ampliar quan hi ha problemes i reduir quan l’economia millora. Però és difícil arreglar el sostre quan plou, cal fer-ho quan fa sol.\nArticle anteriorEspanya no està preparada per fer front a una crisi d’ocupació\nArticle següent “Obrim oportunitats de negoci a les pimes del sector”


Cor de pare - Diari de Terrassa\nCor de pare\nAhir vam celebrar la festa de la Sagrada Família i en ella contemplem el misteri de la família que formaven Jesús, Maria i Josep i renovem el compromís de formar famílies cristianes autèntiques; també encomanem a la Mare de Déu i a sant Josep totes les famílies, perquè no es desanimin davant les proves i dificultats, es lliurin al servei de la vida i l’educació, cultivin amb constància les virtuts domèstiques i a totes les llars regni l’amor.\nEl dimarts 8 de desembre, amb motiu del 150è aniversari de la declaració de sant Josep com a Patró de l’Església Universal, el papa Francesc ens obsequià amb la carta apostòlica "Patris corde" ("Amb cor de pa-re"), amb la finalitat que creixi l’amor a aquest gran sant, i imitem les seves virtuts. El sant Pare ofereix en aquest document algunes reflexions personals sobre la figura de sant Josep, tan propera a nosaltres, tan humil i tan extraordinària al mateix temps, valent i sempre disposat a fer la voluntat de Déu, i ha declarat l’any 2021 Any de sant Josep.\nSant Josep exercí una missió única en la història de la salvació. El Papa el presenta com a pare estimat, pare en la tendresa, pare en l’obediència, pare en l’acolliment, pare de la valentia creativa, pare treballador i pare a l’ombra. És un sant que sempre ha estat molt estimat pel poble cristià. Ens ensenya a tenir sempre fe en Déu, perquè ell actua també a través de les nostres pors, de les nostres fragilitats, de la nostra feblesa; també ens ensenya que, enmig de les tempestes de la vida, hem de confiar a Déu el timó de la nostra barca.\nDéu va manifestar a Josep el seu pla de salvació, li revelà els designis a través de somnis, que en la Bíblia eren considerats com un dels mitjans pels quals Déu manifestava la seva voluntat. Malgrat que Josep s’angoixa profundament pel fet que Maria està esperant un fill d’una manera incomprensible, amb l’obediència troba la serenor i resol la situació. En la vida oculta de Natzaret, acull el misteri i assumeix la seva responsabilitat amb totes les conseqüències. Josep és el pare de la valentia creativa, del valor que sorgeix quan trobem dificultats. Davant els problemes que es fan presents en el camí de la vida, podem bloquejar-nos, rendir-nos, mirar cap a una altra banda o podem plantar cara a la situació i superar-los amb decisió i creativitat. Sovint les dificultats esdevenen ocasió de creixement, perquè ens obliguen a desenvolupar unes potencialitats i uns recursos de què no érem conscients. Sant Josep és també un gran referent per a tots aquells que han de deixar la seva terra a causa de la pobresa, de la persecució o de la guerra.\nUn aspecte que sempre s’ha destacat de sant Josep és la seva relació amb el treball. Treballava honestament per assegurar el sosteniment de la família. D’ell va aprendre Jesús el valor, la dignitat i l’alegria del treball. En l’actualitat és més important que mai la vinculació de sant Josep amb el treball digne, en un moment en què l’atur arriba a nivells impressionants. Fins i tot a les nacions que frueixen d’un cert benestar, cal recuperar el significat del treball digne, del qual el nostre sant és un exemple.\nPer últim, el Papa explica que Josep és per a Jesús com l’ombra del Pare del cel a la terra: l’auxilia, el protegeix, no s’aparta mai del seu costat, en té cura durant tot el camí, sense posar-se mai al centre. Va saber posar a Maria i Jesús al centre de la seva vida i exercir la paternitat des de l’entrega, mai des de la possessió. El seu exemple és una inspiració per a nosaltres, una crida a realitzar amb fidelitat, senzillesa i modèstia la tasca que Déu ens ha encarregat en la vida, en la nostra petita història, que sempre és gran als seus ulls de Pare.\nTemes:Amb, Deu, Ens, Josep, Les, Pare, Per, Sant, Sempre, Seva, Vida\nTerrassa i tota la comarca del Vallès Occidental es troben pintades de vermell en el mapa de risc d'incendi forestal elaborat pels Agents Rurals de la Generalitat de Catalunya


Agustín Vacas no continuarà com a entrenador del Terrassa FC | Canal Terrassa\nAquest dimecres a la tarda el Terrassa FC ha fet oficial en un comunicat que Agustín Vacas no serà l’entrenador del primer equip la temporada vinent. Vacas, que va arribar a l’octubre per cobrir la destitució de Toni Rodríguez, tanca la seva etapa com a tècnic de la banqueta egarenca havent dirigit els últims 30 partits, 28 de lliga i els dos del play-off d’ascens contra l’Ontinyent. Precisament l’eliminació de l’equip davant els valencians, sense assolir l’objectiu de l’ascens, ha tingut un pes important en la decisió que ha pres la junta directiva. Recordem que diumenge, en acabar el partit, Vacas va dir públicament que volia continuar.\nEls números de Vacas\nEl balanç d’Agustín Vacas al capdavant del Terrassa FC és de 16 victòries, 7 empats i 7 derrotes, a més d’encadenar nou partits seguits sense perdre (entre la jornada 13 i 21) i vuit partits oficials seguits sense perdre ni encaixar cap gol. En total, 843 minuts sense rebre cap diana, fet que supera el rècord que ostentava el Terrassa FC de la temporada 1933-34. El Terrassa FC, a més, ha sigut l’equip menys golejat de la passada temporada amb només 26 dianes encaixades.\nSubstituts a la banqueta\nEn els propers dies el club donarà a conèixer el seu substitut, tot i que algunes fonts apunten que Cristian García, el director esportiu, podria ser el nou inquilí de la banqueta, posant punt final a la seva etapa com a jugador, després de la greu lesió de genoll que ha patit aquesta temporada. No s’ha de descartar, però, altres futuribles com Mario Gibanel, present diumenge a l’Estadi Olímpic.\nTags: 3div5Agustín VacasCristian GarcíafutbolMario GibanelOntinyentplay-offterrassaTerrassa FCToni Rodríguez\nL’empresa Roler acull l’entrega de Diplomes de formació en la manipulació de la carn\nUnes obres provoquen talls temporals de trànsit al carrer Solsona


Novetat: Els vells amics | Biblioteca de Moià\n« Cantata “L’amiga d’en Bernat”\nXerrada “La importància del tàndem Ramon Casas i Santiago Rusiñol en el Modernisme català” »\nNovetat: Els vells amics\n24 Abril 2017 per bmoia\nCinc estudiants de Belles Arts viatgen a París per visitar la gran exposició que es va fer sobre Gauguin al Grand Palais a finals dels anys vuitanta. Aquell viatge, de només quatre dies, els durarà tota la vida. En Marc, la Lídia, en Mateu, l’Ada i en Santi teixiran, a partir d’aleshores, una amistat que sembla indestructible i que els mantindrà ancorats als vells temps, als anys dels grans anhels. Els protagonistes, però, entendran aviat que tan difícil és mantenir-se fidel a la vocació artística com renunciar-hi. I la vida, que cada vegada es torna més exigent, acabarà posant-los a prova.


BIO Muria sorprèn a BioCultura\nMel Muria (www.mielmuria.com) ha participat en l’edició de BioCultura Barcelona 2018 amb tota la seva gamma de producte Muria BIO, que han sorprès els visitants que s’han acostat al seu estand.\nLa fira més important a nivell nacional de productes ecològics i consum responsable, que compleix 25 anys, s’ha celebrat del 3 al 6 de maig al Palau Sant Jordi de Barcelona i ha batut rècords de participació amb més de 74.000 visitants. Quatre dies de fira on els visitants, tant professionals com públic interessat pel sector ecològic de tots els àmbits ha pogut veure, experimentar i gaudir de les propostes més innovadores.\nEn aquest sentit, la família Muria, en constant innovació, ha sorprès els assistents a la fira de productes orgànics amb una de les seves últimes novetats apícoles: una edició limitada i subjecta a temporalitat (d’octubre a maig) de mel crua ecològica composta per vuit varietats (Romero, Taronger, Mil flors, Farigola, Eucaliptus, Alta muntanya, Bosc i Bruc).\nAquest producte ha tingut molt bona acollida ja que té molt poca competència i molts consumidors que aposten per l’ecològic prefereixen la mel cristal·litzada.\nLes diferents col·leccions de la gamma Muria Bio també han estat protagonistes a BioCultura Barcelona 2018: Mel Ecològica, Xarops i Suplements Alimentaris i ressaltant, de manera especial, la gamma Benestar i Plaer de Mel de Sabors (triada Millor Producte BIO en l’edició de BioCultura Barcelona 2016, entre més de 18.000 referències de productes ecològics).\nL’equip comercial de Muria ha aprofitat la fira per realitzar múltiples contactes amb petites botigues que s’han interessat pels seus productes, per estar així en més punts de venda, especialment en herbolaris i dietètiques que és on va destinada aquesta marca a Espanya, així com als establiments del Canal Horeca del sector ecològic.


IB3 | Els Reis visitaran les quatre illes i es reuniran amb representants turístics, empresarials, socials i culturals\nPortada > societat > Els Reis visitaran les quatre illes i es reuniran amb representants turístics, empresarials, socials i culturals\nS'espera que el monarca arribi a Marivent avui capvespre\nNo hi haurà, en aquesta ocasió, el tradicional sopar dels Reis amb els diferents representants de la societat mallorquina. Una recepció que, per cert, l’any passat va ser la més multitudinària amb més de 600 convidats. Tampoc no hi haurà la típica foto de família. No almanco així com la coneixem. Les circumstàncies de la Covid-19 comanden. De fet ja no els vèrem a la Copa del Rei de vela, anul·lada per la crisi sanitària. La d’enguany serà una estada reial a l’illa atípica. Atípica però amb una agenda que poc marge ofereix al temps d’esbarjo.\nEls actes oficials ja començaran el dia deu. Serà amb les audiències del monarca al Palau de l’Almudaina amb la presidenta del Govern, Francina Armengol i altres autoritats de les Illes com són el president del Parlament, la presidenta del Consell i el batle de Palma. Fidel es manté també el despatx d’estiu amb el president Pedro Sánchez a Marivent. Serà la primera vegada que es trobin després de l’anunci del rei emèrit d’abandonar Espanya.\nEnmig, tot un seguit de trobades amb sectors empresarials, turístics, socials i culturals de l’illa. Com la visita de tots quatre dilluns horabaixa a Petra, a la casa natal i museu de Fra Juníper Serra, o la de l’endemà a la barriada palmesana de Son Roca per conèixer de primera mà el projecte socioeducatiu Naüm, que des de fa 20 anys ajuda els infants i joves més vulnerables.\nDijous l’activitat es trasllada a Menorca. Aquí es reuniran amb els representants de la Denominació d’Origen de Formatge de Maó i visitaran la Naveta dels Tudons, a Ciutadella. La setmana següent viatjaran a Eivissa i Formentera. Actes que disposaran de manco flaixos que en altres ocasions en coherència amb les mesures de seguretat marcades per la nova normalitat.


Actualizada 28/03/2019 a las 11:00\nTornant de passejar\npels camins del canal d’Alpicat, m’assec una estona a escriure. Només hi he vist, pel camí, un corredor segur, afuat i lleuger mentre la tarda s’apagava a la Cerdera. Un tractor gros sulfatava els rengs de presseguers florits, rosats entre prats verds. El combat del rosa i del verd és d’una bellesa nova. Veig la vila d’Alpicat i al fons la taca de llum i cases de la ciutat de Lleida, amb la torre de la Seu, al lluny. Hi faig una fotografia amb el mòbil mentre caminant observo un nou pantà de reg, circumdat de càmeres i una llarga pantalla de metall. La llum de la tarda és lànguida; els núvols passen plàcids. És l’únic moment del dia en què els meus pensaments van i vénen, sense pressió, com la volada de coloms que surt disparat pel cel de març.\nde SEGRE recordo una bella fotografia de Maria Barbal, amb les traces del temps marcades als ulls. L’escriptora de Tremp, que és entrevistada per la darrera novel·la que ha publicat,\n, en parla com justificant-se i explicant-la. Fa dies que hi penso, en la novel·la, que he deixat a la meitat. Rumio que potser és una obra que reclama un temps molt lent –sense xarxes socials, sense internet– i una mirada distinta a les novel·les d’ara, més trepidants d’acció, d’intriga i cops d’efecte. A vegades em sembla que cada generació humana enraona de coses distintes, se situa en replans diferents, amb bagatges i motxilles distintes. Cada generació té interioritzada una durada del temps i una forma d’escandir-ho. Després penso que escassament hom s’escolta entre generacions. Jo ho veig pels meus estudiants de setze o disset anys. Són pocs els que t’escolten –van al lloc comú, al tòpic grosser o tenen les seues regles on tu no entres–, i són pocs els professors que els escolten: ells sovint no parlen. No volen ser jutjats. Són dues sordeses paral·leles, entre generacions. Fins el sentit dels valors és distint, i les paraules també, sovint desconegudes: què vol dir\n, em preguntaven ahir.\nés una novel·la que no sap on va, que es demora, que s’alenteix, que no juga els propòsits de la intriga, però també podria ser que jo demanés un ritme lleuger i una direcció segura que la novel·la de Maria Barbal no vol emprendre. Ho deixo en quarantena.


Detinguts a Amposta i Vinaròs dos estafadors ~ EbreDigital.cat\nRedacció Ebredigital.cat2019-09-27T14:25:43+02:0027 de Setembre de 2019|Societat| Vinaròs|Ajuntament de Vinaròs, Estafa, Guàrdia Civil|0 Comentaris\nLa Guàrdia Civil ha detingut a dos homes per un delicte d’estafa en la localitat de Vinaròs. L’actuació de la Guàrdia Civil es va iniciar el passat dia 19 de juny de l’any en curs, quan una dona d’avançada edat denunciava que li havien sostret del compte bancari un import aproximat de 3.000 euros.\nEn aquest cas, la perjudicada informava que autors desconeguts s’havien posat en contacte telefònicament amb ella fent-li creure que eren emprats de la seva entitat bancària, i després de sol·licitar i obtenir les seves dades bancàries així com els de les targetes de crèdit, un dels autors es va personar en el domicili de l’anciana com a treballador d’una empresa de missatgeria per a recollir les seves targetes, amb motiu de retornar-les al seu banc per a la seva anul·lació.\nAquest tipus de delicte es tracta d’una variant de la ja coneguda estafa denominada “phishing” (tècnica que busca suplantar la identitat de la víctima fent-li creure que el banc li ha remès un correu electrònic on li sol·licita les claus bancàries).\nEn el cas que ens ocupa la tècnica d’engany emprada es denomina “vishing” consistent en l’ús de la línia telefònica fent-se passar per empleat del banc amb la finalitat d’obtenir informació delicada financera o dades útils per a la suplantació d’identitat.\nComponents de l’Àrea de Recerca del Lloc Principal de Vinaròs després de la realització de nombroses perquisicions i gestions més tècniques, van obtenir diverses proves gràcies a les quals van esbrinar que els suposats autors dels fets havien comès fets similars a les províncies de Tarragona i Barcelona.\nFruit de les recerques, es va aconseguir el passat dia 27 d’agost es detenir a un home de 25 anys en la localitat de Vinaròs, i posteriorment, durant el mes en curs, es va aconseguir identificar, localitzar i detenir a un altre home de 26 anys d’edat en la localitat d’Amposta (Tarragona), tots dos com a suposats autors d’un delicte d’estafa. No es descarta la detenció de més persones pels fets relatats.\nTant els detinguts com les diligències instruïdes han estat posats a disposició en els Jutjats de Vinaròs. En l’esclariment dels fets ha participat l’Àrea de Recerca de la Guàrdia Civil de Vinaròs.


marisc – els fogons de la Isabel\nTag Archives: marisc\nEscamarlans amb ceba\nPosted on 29 Setembre 2013 by elsfogonsdelaisabel\nDissabte vaig veure al mercat escamarlans de mida petita, que són ideals per fer aquest plat, i no em vaig poder estar de comprar-ne. Com és habitual en les meves receptes no és un plat complicat de fer, però us asseguro que el resultat és per no parar de sucar pa!\n– 1 kg d’escamarlans\n– un bitxo\nPosem oli en una cassola gran i anem fregint els escamarlans en dues o tres vegades. Els reservem.\nTallem la ceba en juliana i la fregim en el mateix oli, fins que estigui ben cuita, afegint els grans de pebre i el bitxo.\nFinalment posem un raig de vinagre de vi blanc i esperem que evapori una mica, afegint a continuació els escamarlans.\nDonem unes voltes a tot plegat i ja està a punt per menjar.\nPosted in Les meves receptes, Peix i marisc\tEtiquetat ceba, escamarlans, escamarlans amb ceba, marisc\t5 comentaris\nPosted on 13 Desembre 2012 by elsfogonsdelaisabel\nPosted in Entrants i aperitius, Les meves receptes, Peix i marisc\tEtiquetat aperitiu, berberechos, berberetxos, cloïsses, closques, crema de llet, entrant, escopinyes, julivert, llauna, marisc, oli\t15 comentaris


Maig 26, 2017 at 10:38 am\nEls Castellers d’Andorra han estat presents a la inauguració del 68è congrés mundial de la FIABCI que es va celebrar ahir pel casc antic d’Andorra la Vella.\nDesprès de la benvinguda donada per les autoritats a la plaça del Consell General, els nostres van fer un pilar de 4 en la mateixa plaça desplegant la bandera de la FIABCI per saludar als més de 500 participants en aquest congrés. En aquesta benvinguda també van estar presents els geganters de la capital Andorrana.\nAcabat l’acte inaugural, i donat que per tot el casc antic hi havia actes i parares dels restaurant i bars de la zona, vam realitzar un petit cercavila per aquesta. En aquest, els nostres van fer diverses “parades” en les que vam poder mostrar la cultura castellera als assistents al congrés fent diverses construccions. En la primera parada, en front l’església de Sant Esteve, els nostres descarregaven amb molta solvència un bonic 3 de 6. Seguint el recorregut del cercavila i arribant a la placeta Sant Esteve, els nostres portaven a plaça un 3 de 6 amb agulla, castell quelcom més treballat degut a una obertura excessiva a nivell de terços, però que no va patir en cap moment. Seguidament, i en front del Casal Calones, els nostres descarregaven un altre pilar de 4, construcció que repetirien front del restaurant Can Benet. La darrera construcció la vam fer a la placeta Monjó, on agraïm a l’esbart dansaire d’Andorra que ens cedís l’espai durant l’estona de la construcció. En aquesta placeta, els nostres van portar un altre 3 de 6, castell que en aquesta ocasió va quedar en intent desmuntat degut a una mala quadratura a nivell de terços que va fer que entrés indecisió a la canalla i el cap de colla decidís fer-lo baixar.\nAcabat el cercavila, els nostres es van dirigir a la plaça del Consell o van poder pràctica el pilar de 4 caminant posant les vistes ja en la propera actuació, Paris!\nAgrair als organitzadors el deixar-nos participar de la festa, ah estat una “diada” diferent i divertida.\n– Castellers d’Andorra: pd4, 3d6, 3d6a, pd4, pd4, 3d6(id)\nMaig 20, 2017 at 10:13 pm\nAvui els nostres han celebrat una doble diada, per matí hem participat a Andorra la Vella en les jornades de la Diversitat Cultural i per la tarda hem celebrat la diada d’AndoFlora a La Massana.\nEl matí ha començat amb un cercavila des de la plaça de la Rotonda fins a la plaça Guillemó, on s’ha celebrat l’esdeveniment de la Diversitat Cultural. Aquí, els nostres han pogut ensenyar a tot el públic assistent un petit tast del que són els castells ja que no hem fet una diada complerta, sinó que hem fet un castell i un pilar. En aquest sentit, els nostres han portat a plaça una de les nostres millors estructures, el 2d6, castell que no ha patit en cap moment, encara que ha pujat una mica lent. Desprès, i per acomiadar-se del públic, han descarregat un pilar de 4 solvent.\nDesprès hem pujat a La Massana a dinar amb els que serien els nostres companys de plaça a la tarda, els Torraires de Montblanc.\nI a la tarda, a la plaça de les Fontentes de La Massana, els nostres han celebrat la diada d’AndoFlora. En aquesta, els nostres obríen plaça amb un pilar de 4 per saludar als assistents a la diada acompanyats del Torraires que també portaven a plaça un altre pilar de 4. Ja en ronda de castells, els nostres portaven a plaça a primera ronda el 3 de 6 amb agulla, un castell que ha pujat mot bé, però que per una indecisió de la canalla s’ha hagut de desmuntar. Desprès hem optat pel 2 de 6, castell que s’ha tornat a descarregar sense cap tipus de problema. A tercera ronda, els nostres portaven a plaça altre cop el 3 de 6 amb agulla, castell que en aquesta ocasió sí que s’ha pogut descarregar sense cap entrebanc. I ja per acabar els castells, els nostres han descarregat un bonic 3 de 6. En ronda de pilars, els nostres s’acomiadaven dels assistents amb dos pilars de 4 simultanis.\nPel que fa als nostres convidats, els Torraires han portat a plaça, a part del pilar de 4 d’entrada, un 3 de 6 amb agulla a primera ronda, han hagut de desmuntar un 3 de 6 per indecisió de la canalla, castell que han descarregat en tercera ronda, i un treballat 4 de 6 amb agulla per acabar. Ja en ronda de pilars, han descarregat un pilar de 4.\nLa propera diada serà la Trobada de Colles Internacional, a París, sense oblidar-nos del congrés de la FIABCI la propera setmana. Però primer ens veiem als assajos, començant pel proper dimarts!\nResum de la jornada a la Diversitat Cultural:\n– Castellers d’Andorra: 2d6, pd4\nResum de la jornada (per ordre a plaça) a AndoFlora:\n– Castellers d’Andorra: pd4, 3d6a(id), 2d6, 3d6a, 3d6, 2pd4\n– Torraires de Montblanc: pd4, 3d6a, 3d6(id), 3d6, 4d6a, pd4\nFotos: Cristina Jodar, Isak Lax, Pere Campos\nAbril 23, 2017 at 4:12 pm\nEns agrada el basquet, ens agrada la bombonera i avui hi hem tornat! Aquest cop per veure el partit Morabanc – Fuenlabrada, partit plàcid pels nostres que han aconseguit guanyar per un contundent 96-78.\nEn aquesta ocasió els nostres grallers han tingut l’honor d’interpretar l’himne d’Andorra a l’inici del partit davant de tot el pavelló. Al mateix temps que sonava l’himne, també hem muntat un pilar de 4 des del que hem despenjat la bandera andorrana.\nI com ja ve sent habitual quan anem a la BMB, hem amenitzat la mitja part del partit descarregant un bonic 3 de 6 amb agulla.\nMoltes gràcies al Morabanc per tornar-nos a convidar i més en un dia tant assenyalat com aquest, Sant Jordi. I moltes gràcies penya tricolor, pel cop demà donat a la pinya.\nPropera parada una altra cita important en el calendari, Tarragona. Ens veiem als assajos!\n– Castellers d’Andorra: Pd4, 3d6a\nAbril 3, 2017 at 9:10 pm\nPilar pel dia internacional de l’autisme\nAhir, dia 2 d’abril, dia mundial de l’autisme, els Castellers d’Andorra vam desplegar una pancarta en el pilar de 4 d’acomiadament en la II diada de la neu.\nAvui, dia en que es celebraven altres actes al Consell General en motiu d’aquest dia, els Castellers d’Andorra hi hem tornat a estar presents. Avui hem descarregat dos pilars de 4 més en motiu d’aquest trastorn i tres pilars de dos, en un dels quals, l’enxaneta pateix aquest trastorn, un nen de la colla que ens l’estimem molt.\nAra a seguir treballant, que el cap de setmana vinent ens espera el II aniversari del nostre bateig.\nMarç 14, 2017 at 10:59 am\nEn una setmana plena d’activitats per la colla, ahir al vespre, i per celebrar el 24è aniversari de la Constitució Andorrana, els nostres van anar al Consell General on vam realitzar dos pilars de 4 desplegant dues banderes andorranes i, en la descarregada, sonant l’himne d’Andorra tocat pels nostres grallers.\nAcabats els pilars, i ja que teníem la colla reunida, vam anar a l’antiga casa pairal d’Andorra la Vella a fer un assaig de proves de torre i 3d7 amb quarts col·locats i dosos a esquena de quarts. Grans proves d’aquests castells. Us animem a tots, ja siguis o no de la colla, a venir als assajos per fer possible el portar aquest castell a plaça.\nLa setmana continuarà divendres, amb assaig, un assaig que ens ha de servir per veure què portarem a plaça en la nostra primera diada a fora de casa. Dissabte tindrem la primera festa castellera de la temporada, l afesta de sant Patrici, a la plaça Guillemó. I, diumenge, la primera sortida a Santpedor.\n– Castellers d’Andorra: 2 x p4\nFotos: Cristina Jodar i Consell General


Les violetes, fetes gelat – Il Tartufo Bianco\nLes violetes, fetes gelat\nAquest bloc realment viu uns dies molt florals. Molt aromàtics. Molt perfumats. Deu ser la inspiració que suposa treballar a Girona i fer llargues passejades gaudint del Temps de flors. Avui, us en donaré una nova ració. Però abans de res, aclariré que la meva passió per la gastrobotànica no es limita a aquestes dues setmanes que duren les exposicions. Per als qui no ho sabíeu, la gastrobotànica és l’estudi dels diferents components que formen les plantes (arrels, tiges, fruits, llavors, fulles i flors) i del seu ús i aplicació en el món de la cuina. Una disciplina encara relativament desconeguda al nostre país, però que està guanyant força i presència mediàtica, gràcies a xefs que en difonen els seus vistosos resultats. En aquest grup hi trobaríem, evidentment, la xef gironina Iolanda Bustos, de la qual us n’he parlat en diverses ocasions.\nPerò ja es tracti d’un corrent culinari o bé d’una tendència que té com a filosofia de partida la recuperació dels sabors de la natura, de la terra, el cert és que la presència de les flors a les nostres taules ja fa temps que ha deixat de ser una excentricitat. Encara recordo la primera vegada que em van servir una panna cotta amb melmelada de violeta. Deu fer uns sis anys. No m’esperava aquell sabor, i em va sorprendre tant que encara avui no he pogut oblidar aquelles postres. Va ser al restaurant Mocambo de l’Escala. En una altra ocasió, va ser al desaparegut Numun de Girona, assessorat pels germans Roca, on vaig descobrir els matisos d’una flor: la Rosa en textures va ser espectacular. Llàstima que llavors la idea de fer un bloc com aquest ni em passava pel cap i no us puc ensenyar aquelles velles temptacions.\nI si recupero aquestes notes antigues és perquè ara fa uns dies, a l’Escala, vaig fer el primer gelat de la temporada. La veritat és que escollir entre tants gustos sempre m’ha costat. Però la feina es complica més si la gelateria és Zucchero, un autèntic paraís per als sucreferits i addictes a les bogeries dolces. Sempre havia escollit el de Mascarpone amb Figues, el de Nutella, el de Coulant de xocolata, fins i tot el de Tatin de poma o el d’avellana. Però l’any passat vaig descobrir-ne el gelat de violeta amb gerds. I feia tant de temps que volia recuperar-ne el gust, que sense pensar-m’ho gaire, me’l vaig demanar combinat amb nata. Deliciós, suau i molt cremós. Ideal. Què tindran les violetes, que m’agraden tant?\nAlgunes de les propostes més originals que trobareu a la gelateria\nGelat de nata i violeta amb gerds\nGelat de petit suisse, de cookie, de núvol, de cotó de sucre, d’oreo… en aquesta gelateria realment perdreu el nord, especialment si us agrada ser originals i us atreviu a tastar gustos nous. L’altre dia no n’hi havia al mostrador però en d’altres ocasions els he vist: gelat de pastanaga d’Albons i de pa amb tomàquet amb anxova. Reconec que no els he tastat… potser quan em cansi de les violetes. Però ja us aviso que ara per ara el meu idil·li amb aquest gelat floral apunta a que serà ben llarg…!\nMai 17, 2013 Mai 17, 2013 Deixa un comentari\nAnterior Previous post: Girona fa olor i té gust… de flor\nSegüent Next post: De vermut i tapes a Mollet


Més accessibilitat i nou carril bici en la connexió de Boqueres amb Borriana a Almassora - Diari Millars, informació local en valencià.\nMés accessibilitat i nou carril bici en la connexió de Boqueres amb Borriana a Almassora\nL’Ajuntament aconsegueix ajuda de Diputació per a reformar el carrer per 75.400 euros.\nEl carrer Boqueres d’Almassora se sotmet des de demà a les obres de millora de l’accessibilitat i adequació de la via ciclista. L’empresa Ingenia Castellón Omega S.L. executarà durant dos mesos esta actuació que compta amb un pressupost de 75.410,66 euros i per a la qual l’Ajuntament d’Almassora ha aconseguit la màxima subvenció de la Diputació Provincial de Castelló. L’obra inclou una nova via ciclista cap a la connexió amb Borriana.\nPavimentació, accessibilitat i via ciclista formen part dels vuit àmbits d’actuació en què es divideix l’obra. Els treballs topogràfics van arrancar la setmana passada perquè demà comence el gruix de la intervenció, que en el seu moment va eixir a licitació per 90.000 euros. L’objectiu implica mantenir la configuració del vial amb el suport de la mobilitat urbana sostenible, sobretot en el que representa a la millora de l’accessibilitat per als vianants i mobilitat ciclista, tal com ha informat la regidora d’Urbanisme, Carmina Martinavarro.\nPer a açò, el projecte elimina les barreres arquitectòniques que impedeixen l’accés de les persones amb discapacitat i adequa els diferents encreuaments viaris existents en la via ciclista, ja que únicament s’ha actuat amb caràcter integral en els primers 90 metres de la vorera nord del carrer des de la rotonda de l’avinguda Castelló. La resta només ha incorporat la senyalització.\nPost més nousCultura i la Banda Municipal de Castelló apropen la música als escolars\nPost més vellsNules tanca la setmana clemenules homenatjant als llauradors de més de 80 anys


L'Aliança per l'FP Dual resoldrà tots els teus dubtes en una xerrada virtual\nInici > L’Aliança per l’FP Dual resoldrà tots els teus dubtes en una xerrada virtual\nLa xerrada formarà part de la fira virtual Terrassa Tria Futur | ALIANÇA PER L’FP DUAL\nL’Aliança per FP Dual ha organitzat la xerrada Per què l’FP Dual és una bona opció pel meu fill o filla? El col·loqui serà impartit per Carlota Torrens, assessora tècnica de l’Aliança per l’FP Dual. En aquest acte, Torrens resoldrà tots els dubtes que els participants tinguin en relació amb aquesta modalitat d’FP. Es tracta d’una més de les activitats emmarcades dins de la fira virtual Terrassa Tria Futur, organitzada per l’Ajuntament de Terrassa entre el 22 i el 24 de març.\nA més de resoldre dubtes, en aquesta xerrada es plantejaran les oportunitats que ofereix aquesta modalitat de Formació Professional. Així, la ponent parlarà sobre els avantatges de l’FP Dual pel que fa a l’ocupabilitat i la reducció de l’abandonament escolar. Al llarg dels tres dies que dura la fira virtual, els visitants també podran explorar altres opcions de cara al seu futur formatiu i professional. Podeu consultar total a informació sobre la fira en aquest enllaç.\nL’FP Dual combina la formació al centre educatiu amb les pràctiques a empreses\nL’FP Dual és una modalitat de Formació Professional que combina la formació a l’aula amb l’activitat professional a una empresa mitjançant conveni. Així, aquest tipus d’FP permet als estudiants desenvolupar-se professionalment alhora que adquireixen els coneixements al centre formatiu. Per això, l’FP Dual és una gran eina de cara a impulsar l’ocupabilitat, ja que els alumnes graduats s’incorporen al mercat laboral amb una experiència prèvia 100% real.\nTanmateix, aquest model d’FP no només té clars beneficis per l’alumnat. Les empreses que hi participen també gaudeixen de moltes oportunitats gràcies a aquesta modalitat, com ara la de recuperar la figura de l’aprenent. Això permet a les companyies contribuir a la formació de professionals adaptats a treballar en el sector al qual operen. D’aquesta manera, les empreses ajuden encara més a impulsar l’economia del país, gràcies al seu paper formador dels professionals del futur.\nTens més dubtes sobre la Formació Professional Dual?\nContacta amb el Consorci de Formació Professional d’Automoció per resoldre totes les teves preguntes sobre la Formació Professional o altres aspectes relacionats amb els nous perfils professionals de l’automoció! Omple el següent formulari i ens posarem en contacte amb tu al més aviat possible. També ens pot trucar al 93 882 83 47.


17a edició del Radar Cambra | Cambra de Comerç de Reus\n17a edició del Radar Cambra\nby cambra | Jun 6, 2018 | Notícies\nAvui s’ha dut a terme la presentació de la dissetena edició del RADAR CAMBRA, el panell de consulta empresarial que ha comptat amb la presència del representant del Gabinet Ceres, Hildebrand Salvat, i amb el suport de l’Ajuntament de Reus.\nMés enllà de fer un seguiment de l’evolució econòmica del territori, hem dedicat aquest Radar al monogràfic que incorpora l’estudi a l’anàlisi de l’aeroport de Reus. Les últimes onades mostren que l’índex de confiança empresarial ha anat augmentant de forma progressiva al llarg dels anys, però en aquest trimestre ha caigut. Ens trobem en una bona situació tot i tenir en compte que venim d’un trimestre passat que va ser superior. A més, 6 de cada 10 empreses creuen que l’any vinent vendran més. En l’anterior trimestre, que fou tan positiu, les empreses creien que creixerien més a curt termini i ara, en canvi, les empreses creuren que ho faran més aviat a llarg termini. Una bona part de les empreses creuen que la situació política catalana actual afecta en les seves activitats empresarials.\nCal destacar que fins un 29% de les empreses del territori utilitzen l’aeroport de Reus, una xifra molt reduïda, ja que la gran majoria no en fan ús tot i que reconeixen que l’aeroport els aporta beneficis. Gairebé la meitat d’empreses consideren que les administracions públiques han de fer un esforç econòmic en l’aeroport, i gairebé l’altra meitat consideren que cal fer-lo sempre i quan hi hagi un retorn positiu.\nA més, la percepció de la competitivitat de l’aeroport de Reus, tenint en compte la seva oferta de vols, és negativa, malgrat que s’hagi notat una certa millora respecte el trimestre del 2015. Cal destacar que hem detectat un augment del coneixement de l’estació intermodal per part dels empresaris, però tot i així és un coneixement força reduït. La majoria dels empresaris coneixedors d’aquesta estació intermodal estan a favor del projecte i creuen que tindrà força impacte en la zona, però la meitat assegura que creuen que no en tindrà de forma directa a la seva empresa.\nPodeu veure aquí el resum complet de la jornada d’avui.\nConstituïda la Junta Electoral Territorial


TV3 barreja Arrimadas amb Vox - Notícies Comunicació - Notícies Comunicació - e-notícies\nComunicació · 16 de Novembre de 2019. 19:37h.\nMesclen la dirigent de Ciutadans amb un reportatge sobre el partit d'Abascal\nMoment en el qual apareix Arrimadas\nEl Telenotícies migdia d'aquest dissabte ha incorporat un tall d'Inés Arrimadas en campanya electoral en un reportatge en el qual parlaven de l'augment electoral de Vox i mentre entrevistaven sociòlegs i politòlegs que parlaven de les propostes "demagògiques".\nLa peça informativa ha inclòs el tall d'Arrimadas dient que "fa olor de remuntada" després que una de les persones entrevistades abordés la pèrdua de vots de Ciutadans i afirmés que els vots de Vox "poden tornar a altres partits" enmig de projeccions d'imatges dels mítings electorals de Vox, amb Santiago Abascal al capdavant. La cadena no ha emès cap imatge d'un míting del Partit Popular i un dels politòlegs entrevistats va formar part del Consell per a la Transició Nacional.\n"Com s'explica la redistribució de la dreta?, per què s'ha produït el transvasament de vots de Ciutadans al Partit Popular i sobretot als ultraconservadors de Vox? La formació xenòfoba i masclista ha obtingut més de 3 milions i mig a tota Espanya" han apuntat els conductors del Telenotícies abans de presentar el reportatge.\nLa cadena pública ha entrevistat el politòleg Josep Maria Reniu, que va ser membre del Consell per a la Transició Nacional, que ha afirmat que "l'apel·lació al vot estomacal més que al vot racional ha donat lloc a aquests resultats". Reniu també ha destacat que "la gran majoria de propostes" de Vox "són inconstitucionals". El politòleg ha apuntat que les propostes electorals del partit "intenten resoldre allò que és complex amb una solució fàcil i d'això se'n diu demagògia, a això se'n diu populisme i això és enganyar la gent".\nLa professora de Ciències Socials Natàlia Cantó, que també ha estat entrevistada per la cadena pública en el reportatge, ha apuntat que les solucions que proposa Vox són "certament falses, però fàcils i que a primera instància són convincents".\n"Fins i tot quan es posen a parlar el tema específicament de Catalunya treballen molt amb aquestes ferides emocionals de pàtria i l'orgull i l'honor d'Espanya" ha explicat la professora, que ha apuntat que l'electorat "pot anar des de classe molt alta fins a persones que poden tenir dificultats per arribar a final de mes".\nLa sociòloga Anna Parés ha explicat que "van donar prioritat en aquesta campanya al tema de sentiment de pertinença, que en aquest cas és la unitat d'Espanya i l'eliminació de l'autonomia, centrant-se especialment en Catalunya".


Reunió entre PIMEC Baix Llobregat-L’Hospitalet i l’alcaldessa de Gavà per millorar la competitivitat - Llobregat Digital\nReunió entre PIMEC Baix Llobregat-L’Hospitalet i l’alcaldessa de Gavà per millorar la competitivitat\nDilluns, 30 de juny de 2014 a les 19:00h\nEl president i alguns membres de la Comissió Territorial de PIMEC Baix Llobregat-L’Hospitalet i empresaris i empresàries de Gavà s’han reunit amb l’alcaldessa de la ciutat, Raquel Sánchez. L’objectiu de la trobada ha estat establir una primera presa de contacte amb la nova alcaldessa, així com intercanviar impressions sobre com millorar la competitivitat de les pimes de la ciutat i del Baix Llobregat.\nRamón Pons, president de PIMEC Baix Llobregat-L’Hospitalet, ha explicat a l’alcaldessa les principals demandes i propostes dels empresaris i dels autònoms del municipi, entre les quals destaquen més seguretat als polígons industrials i evitar la seva degradació, incentivant els lloguers de les naus buides i fer arribar ransport públic a les zones industrials. Donada la proximitat de Gavà amb l’aeroport, agilitzar la resposta d’Aviació Civil per obtenir els permisos d’edificació d’obra nova per a la instal•lació d’empreses. Continuar el desenvolupament d'ajudes a la contractació. Suport per incentivar el consum. Suport de l’Ajuntament perquè l’Àrea Metropolitana de Barcelona modifiqui el Pla Director amb la màxima celeritat posible i accions per atreure inversions al municipi. Reconèixer Gavà com a marca a través d’algun esdeveniment atractiu.\nRamón Pons també ha valorat positivament la finestreta única i l’acompliment de la Llei de Morositat per part de l’Ajuntament. De la mateixa manera, ha reconegut la bona feina del consistori ja que la platja de Gavà és l’única amb bandera blava de la comarca. De la seva banda, l’alcaldessa ha explicat amb detall les ajudes que dóna l’Ajuntament perquè els empresaris contractin i s’instal•lin a Gavà. També ha assenyalat que s’està consolidant el sector de la Marinada per poder millorar i obrir portes al sector hoteler. Per part de la patronal han acompanyat al president, Guillermo Muñoz, president de PIMEC Joves Empresaris al Baix Llobregat-L’Hospitalet; Joan Carles Moreno, Sergi Fusté i Enric Querol, membres de la Comissió Territorial i empresaris de Gavà; i Pilar Agud, delegada territorial de PIMEC Baix Llobregat-L’Hospitalet.


Les empreses amb un nivell tecnològic més alt augmenten les exportacions\n7 desembre 2017Conselleria de Treball, Comerç i Indústria\nL’augment de les exportacions des de 2013 i un millor posicionament exportador d’aquelles empreses de més alt nivell tecnològic a les Illes Balears són dues de les principals conclusions que s’extreuen del tercer “Focus Econòmic” que publica la Direcció General d’Ocupació i Economia, i que analitza de forma monogràfica l’evolució de l’activitat exportadora de les Illes Balears en el període 2000-2016.\nSegons aquest estudi, el grau d’obertura exterior de l’economia balear (la participació de les importacions i exportacions en el PIB del territori) es manté estabilitzat entorn al 9% des dels anys 2008-2009. No obstant, des de l’any 2013 i en aquests darrers anys, les exportacions segueixen una trajectòria ascendent, que fan incrementar també el saldo comercial.\nEl número d’empreses exportadores de les Illes ha augmentat gradualment: respecte l’any 2000, en el 2016 hi havia un 240% més d’empreses exportadores, que han accentuat també el nombre d’operacions per empresa. A partir de l’anàlisi de dades de l’enquesta industrial d’empreses (2008-2014), s’extreu com a conclusió que les empreses industrials que mantenen una activitat exportadora afronten amb més èxit els daltabaixos provocats per la crisi econòmica, pel que fa a la seva continuïtat i a l’ampliació del teixit empresarial.\nMés volum de negoci amb alt valor tecnològic\nUna altra de les conclusions de l’anàlisi del sector és que aquelles empreses amb productes industrials d’alt o mig-alt contingut tecnològic han millorat els seus volums de facturació en els darrers anys. Així, l’important volum de facturació d’aquests segments revela la posició favorable de les Illes en la cadena de prestació i comercialització de determinats serveis, tals com els vinculats a la indústria aeronàutica, la venda de cotxes de lloguer, embarcacions i els seus components o l’avituallament de bucs i aeronaus.\nEn tot cas, les manufactures concentren el gruix de les exportacions de les Illes, que representen el 87% de la facturació total. En concret, l’exportació del calçat ha registrat una factura de més de 2.055 milions d’euros en aquests 16 anys, amb una mitjana anual de 121 milions.\nAltres productes manufacturers exportats són perfums, cosmètics, aixetes, articles de joieria i bijuteria, articles de cuiro i mobles. En els darrers anys han crescut notablement les exportacions en materials plàstics així com productes amb marca d’origen com el vi, la sal o el formatge.\nEuropa, principal destinació\nEl continent europeu, i més concretament els països de la UE, és la zona on més s’ha exportat des de les Illes. Més del 75% del total d’exportacions en el continent, de les quals el 90%, a la Unió Europea, en especial a França, Alemanya, Regne Unit, Itàlia i Països Baixos.\nEl continent americà és el segon destí de les exportacions de les Illes Balears. En el 2016, aquest continent experimenta un repunt important d’exportacions. La major part de les vendes americanes es destina a països com Estats Units, Mèxic, República Dominicana o Illes Caiman. Les principals manufactures consignades per a aquest continent són material de transport del sector naval i aeronàutic, maquinària, material i equips elèctrics i mobles.\nLes exportacions, un dels eixos del futur Pla Industrial\nDes del punt de vista de la direcció general de Política Industrial, la internacionalització de les empreses manufactureres balears és un punt cabdal per a assolir un increment en la productivitat i competitivitat del teixit econòmic.\nAtesa la dimensió del mercat interior balear, la internacionalització és la via natural de posicionament dels productes generats per les empreses illenques. A més, a través de les exportacions s’estableixen noves formes de relació entre empreses i agents que afavoreixen un increment del ‘know how’ exportador beneficiós.\nL’augment de la quota de mercat exterior dels productes balears és un eix estratègic fonamental en el futur Pla Industrial de les Illes Balears. Entre els seus objectius principals, es troben, en primer lloc, incrementar i consolidar el nombre d’empreses exportadores; en segon, promoure la especialització exportadora de les empreses amb productes de més alt nivell tecnològic. Quant a les actuacions que s’implementaran per a assolir aquestes fites, aniran dirigides a potenciar la col·laboració publico-privada en matèria d’internacionalització.\nL’impuls de les exportacions i la posada en marxa del futur Pla Industrial, segueixen la línia d’aposta per la diversificació econòmica com a instrument per al canvi de model econòmic de Balears.


Guerra sense quarter entre les grans famílies andorranes - La Valira\nLa intervenció de la Banca Privada d’Andorra (BPA), el 10 de març del 2015, ha acabat degenerant en una guerra sense quarter que implica les grans famílies que, tradicionalment, han controlat el Coprincipat dels Pirineus. En aquesta batussa, que està provocant una gran crispació i desestabilització del país, també hi participen els Pujol, que atribueixen la seva caiguda en desgràcia a la indiscreció de l’antiga direcció de la BPA a l’hora de facilitar les dades bancàries de la família de l’expresident de la Generalitat.\nAquesta guerra –que té la seva traslació als àmbits polític, empresarial, judicial i mediàtic andorrans– també afecta les relacions del govern encapçalat per Toni Martí amb el seu homòleg espanyol, Mariano Rajoy, i, de retop, amb les autoritats comunitàries de Brussel·les, en plena negociació sobre el futur estatus fiscal i duaner del Coprincipat. L’últim episodi d’aquesta conflagració ha estat l’espectacular entrada i registre policial a les oficines d’Indústries Montanya SA i als domicilis particulars dels germans Higini i Ramon Cierco, els antics màxims accionistes de la BPA, el passat dia 8 de juny, d’on es van emportar material documental molt sensible, com ara les comunicacions privades via mail.\nL’operació policial va ser dirigida per la batlle (jutgessa) Alexandra Terés, que instrueix la querella presentada per la família Pujol contra el comissari Marcelino Martín Blas i l’inspector Celestino Barroso, agregat d’Interior a l’ambaixada d’Espanya a Andorra, als quals acusa de pressionar els germans Cierco perquè lliuressin la informació de la BPA que ha estat crucial en la investigació del jutge de l’Audiència Nacional, José de la Mata. Al seu torn, Higini Cierco i l’exconseller delegat de la BPA, Joan-Pau Miquel, també s’han querellat per extorsió contra aquests dos funcionaris policials espanyols, denúncia que instrueix el batlle Manel Santolària i en la qual s’hi ha presentat com a testimoni de càrrec l’excomissari José Manuel Villarejo, enfrontat a mort amb el comissari Marcelino Martín Blas.\nEn paral·lel, l’Institut de Drets Humans d’Andorra (IDHA), en sintonia amb l’estratègia de la família Cierco i dels Pujol, ha presentat una querella a la Batllia, admesa a tràmit, contra quatre policies espanyols que involucra en l’anomenada Operació Catalunya: a més dels dos esmentats anteriorment, hi afegeixen Eugenio Pino, l’exdirector adjunt operatiu (DAO) de la policia en temps del ministre Jorge Fernández Díaz, i el seu ajudant, l’inspector en cap Bonifacio Díaz. A la querella presentada per l’entitat presidida per Elisa Muxella s’hi ha sumat l’associació catalana Drets, que actua com el braç jurídic del moviment independentista.\nPerò embolica que fa fort. A través del seu assessor Javier Iglesias, els germans Higini i Ramon Cierco van aconseguir una entrevista amb el fiscal anticorrupció Manuel Moix, poc abans que presentés la seva dimissió a causa de la seva participació en una societat radicada a Panamà. En aquesta reunió, els ex-accionistes majoritaris de la BPA van oferir la seva màxima col· laboració amb la justícia espanyola per destapar casos de corrupció relacionats amb Andorra i, com a mostra de bona voluntat, haurien lliurat documentació inèdita sobre els comptes de la família Pujol a l’Andbank. Entre aquest material hi hauria la famosa carta en la qual Marta Ferrusola s’autodefineix com la “mare superiora de la congregació” i ordena el traspàs de “dos missals” a la “biblioteca del capellà de la parròquia”.


El PSIB-PSOE votarà en contra de la "Llei del Sòl", que és desenvolupista i totalment inútil per donar solució als problemes actuals a Balears\nmarç 10 El PSIB-PSOE votarà en contra de la "Llei del Sòl", que és desenvolupista i totalment inútil per donar solució als problemes actuals a Balears\nJaume Carbonero critica la manca de consens i l'amnistia en sòl rústic i avisa que "amb la Llei del Sòl no acaba el camí desenvolupista que ha iniciat el Govern Bauzá", que podria fer més canvis normatius cap al final de legislatura.\nEl PSIB-PSOE votarà en el Parlament de les Illes Balears en contra de la Llei del Sòl del Govern Bauzá, perquè és una llei "desenvolupista, que neix sense consens i que no dóna solució als problemes actuals de la realitat balear". Així ho ha explicat el diputat Jaume Carbonero, qui ha lamentat que Balears, la única comunitat autònoma sense llei del sòl, vagi a tenir ara una norma "antiga, basada en lleis del 2002 i el 2006, quan havia una situació urbanística, territorial i social molt diferent a l'actual".\nCarbonero ha explicat que la Llei del Sòl que proposa Bauzá és una norma desenvolupista i totalment inútil. "Els problemes actuals no són els d'aquells anys, quan va esclatar la bimbolla immobiliària. El que preocupa actualment és a veure què fem amb els terrenys urbans i urbanitzats, amb els terrenys modificats, tacats per anys de polítiques expansives", ha explicat.\nEl PSIB-PSOE lamenta també que la Llei del Sòl que demà "s'aprovarà en el Parlament amb els vots només del Partit Popular", sigui una llei nascuda sense consens. "Ens han acceptat el 36% de les esmenes, però només aquelles que corregien errors clars o de redacció. No han acceptat ni una esmena en relació als temes cabdals que incorpora la llei. De l'amnistia en sòl rústic, ni tan sols han volgut parlar", ha relatat.\nDe fet, aquesta llei legalitzarà totes les infraccions en sol rústic que ja hagin prescrit i probablement no serà la darrera norma desenvolupista de la legislatura. "Ja s'està parlant de modificar les directrius, que marquen el límit de creixement urbanístic, i els Plans Territorials. No tenim informació, però hem sentit parlar d'una possible llei granera a finals de legislatura per solucionar moltes qüestions i que fins i tot podria afectar la Llei d'espais naturals del 91", ha explicat Carbonero.\nHa mencionat el diputat "situacions greus" com el projecte d'Abel Matutes per desenvolupar Platja d'en Bossa i altres iniciatives que el PP podria permetre abans que acabi aquesta legislatura.\nEl Govern Bauzá s'haurà d'explicar\nEn el plenari de demà, els socialistes aprofitaran per demanar a Bauzá quina és la seva opinió sobre el paper que ha de tenir el Consell de Mallorca. Davant els empresaris, Bauzá va dir que, si per ell fos, reduiria el Consell a la mínima expressió; però després, en un acte a la part forana, va defensar que totes les administracions s'haurien d'aprimar. "Bauzá parla de reduir les administracions, però fa poc va crear una Conselleria d'Afers Socials que duplica funcions i envaeix competències", ha explicat el diputat Cosme Bonet. El socialista es demana "qui menteix? El Bauzá que parla davant als empresaris o el que parla a la ciutadania? ".\nEl PSIB-PSOE demanarà també una explicació al Govern per les paraules de la secretària d'Estat de Turisme, Isabel Borrego, que a la ITB va dir als empresaris que a Balears només es cercava gas i no petroli. "Ens preocupa la poca contundència de la portaveu del Govern, Núria Riera, contra les paraules de Borrego. Convindria que el PP reforcés les seves afirmacions amb fets contundents", ha dit Bonet. Aquestes accions "farien més creïbles les paraules del Govern Bauzá" davant el Govern de l'Estat, que ja s'ha pronunciat clarament a favor de les prospeccions.\nApart d'aquestes qüestions, els diputats socialistes també demanaran el Govern sobre l'Hospital de Can Misses, el cèntim sanitari i els expedients oberts per la Conselleria d'Educació com a part d'una campanya de repressió contra els docents que no comparteixen les seves opinions. "Hi ha més de 300 dimissions que haurien de preocupar a qualsevol conseller o consellera que estàs mínimament interessat en el que està passant en la seva conselleria", ha opinat Bonet.


Els restaurants hauran d’informar de la presència d’al.lèrgens als seus plats | Ràdio Igualada\nEls restaurants hauran d’informar de la presència d’al.lèrgens als seus plats\nCuina oberta / Actualitat – A partir del 13 de desembre, tots els restaurants hauran d’informar als seus clients sobre la presència d’al·lèrgens en els seus plats. No fer-ho representa un alt risc de sanció.\nS’enten per al.lèrgens a tots aquells aliments que poden provocar al.lèrgies o intoleràncies alimentàries atribuïbles a la ingesta, contacte o la inhalació d’un aliment o algun dels seus components. L’elaboració de menjars per a una persona al.lèrgica a un aliment, requereix doncs per part dels restauradors d’una atenció especial que s’inicia amb el disseny dels menús i que cal mantenir fins que es serveixi el plat.\nAquesta obligació es deu a que el 13 de desembre entrarà en vigor un reglament europeu (UE 1169/2011) sobre la informació als consumidors d’ingredients i al·lèrgens als aliments, que unifica la normativa europea sobre etiquetatge d’aliments i també, en el cas dels restaurants, dels aliments que es venen directament als consumidors sense envasar.\nAmb aquest objectiu s’ha creat una eina per als professionals de la restauració que els permet detectar i gestionar els al·lèrgens i les intoleràncies alimentaries presents a cada recepta. Es tracta de Restalergia, una aplicació web que neix per donar resposta a aquesta normativa europea.\nTot el contingut nutricional, d’al·lèrgens i intolerants alimentaris d’aquesta aplicació ha estat elaborat per la doctora Teresa Garriga, especialista en al·lergologia de l’Hospital Universitari de la Vall d’Hebron.\nPer tal de facilitar encara més el compliment d’aquesta normativa els establiments membres de la Unió Turística Anoia compten amb unes ajudes per tal d’abaratir el cost, ja de per si relativament baix, que té pels restauradors aquesta aplicació web.\nEl proper 11 de novembre a les 6 de la tarda, a les dependències de la unió Turística Anoia – UEA (Carretera de Manresa 131 d’Igualada) es farà una jornada oberta a associats i no associats sobre aquesta nova normativa i sobre l’aplicació web de Restalergia, de moment la única via per donar compliment a la nova normativa alimentària.


Celebració de la Diada amb actes diversos | www.08centvint.cat\nL’Ajuntament de la Llagosta ha previst per al dia 11 de setembre, Diada Nacional de Catalunya, la celebració de diverses activitats a la nostra localitat. Entre les 10 i les 20.30 hores, tindrà lloc la vuitena edició del Ral·li Fotogràfic de la Llagosta, que organitzen el Foto-Club la Llagosta i la Colla Gegantera de la Llagosta.\nA les 11 h, començarà una cercavila familiar gegant al Centre Cultural amb l’organització de la Colla Gegantera. A les 11.55 h, es procedirà a la hissada de la senyera als pals de l’Ajuntament.\nA les 12 h, hi haurà animació infantil gegant a la plaça d’Antoni Baqué a càrrec de Landry El Rumbero, organitzada per la Colla Gegantera.\nEl Centre Cultural acollirà a les 14 h l’Homenatge a la Gent Gran, organitzat per la Casa de Andalucía.\nFinalment, a les 18 h, el Grup de Ball de Gitanes de la Llagosta muntarà el tradicional Homenatge a Catalunya. L’acte arriba a la seva 31a edició i tindrà lloc a la plaça d’Antoni Baqué.


Santa Cristina celebra dijous els actes centrals de rebuig a la violència masclista • Ràdio Capital de l'Empordà\nSanta Cristina d’Aro celebra aquest dijous, 22 de novembre, l’acte central de la commemoració, un any més, del Dia Internacional contra la Violència Masclista. L’acte, que començarà a les 19 hores, a l’Espai Ridaura, es concretarà en una lectura d’un manifest, en una performance contra la violència a través de diferents disciplines artístiques i en la presentació del projecte “Cristinenques d’arreu” que posarà de manifest les moltes discriminacions que pateixen les dones i que durarà fins al mes de març vinent. El dia abans, hi haurà un taller d’autoprotecció per a dones. El taller, que es farà a la sala d’exposicions la Caixa, entre les 17 i les 19,30 hores, anirà a càrrec dels Mossos d’Esquadra. La commemoració del Dia contra la Violència Masclista és una iniciativa de les àrees Punt d’Igualtat i Joventut de l’Ajuntament de Santa Cristina d’Aro i que compten amb la col·laboració de l’Associació Ermessenda, Mossos d’Esquadra i l’Institut Català de les Dones de la Generalitat.\nLa lectura del manifest anirà a càrrec de l’Associació de dones Ermessenda. Seguidament, tindrà lloc la performance “Invisible”, que comptarà amb la participació d’una quinzena de persones del municipi i rodalies d’edats molt diverses. La representació, que és apta per a tots els públics, es fa a partir de diferents disciplines com la dansa, el canti el teatre físic, entre d’altres, i està dirigida per Geòrgia Bonell, que és directora de teatre i actriu. “La posada en escena no deixarà a ningú indiferent ja que tracta el tema de la violència i les desigualtats d’una forma molt impactant i punyent”, es recorda des de l’àrea Punt d’Igualtat.\nSeguidament es presentarà el projecte “Cristinenques d’arreu” en el qual hi han participat una vintena de dones del municipi i que té per objectiu sensibilitzar la ciutadania de les moltes discriminacions que pateixen algunes dones, pel fet de ser dones i a la vegada no pertànyer a la cultura, ètnia o religió majoritària i/o no haver nascut a Santa Cristina d’Aro. El projecte es començarà a implementar al gener i finalitzarà al març del 2020, coincidint amb la celebració del Dia Internacional de les Dones. Durant aquests mesos es farà una campanya molt impactant de la qual se’n parlarà molt, ja que un dels seus objectius principals és el de qüestionar possibles idees preconcebudes que té la societat envers les dones nouvingudes i com aquests prejudicis afecten en la vida d’aquests dones”, es diu des de la mateixa àrea municipal, que afegeix: “tindrà diferents accions que s’aniran desvetllant a poc a poc”.\nEl programa continuarà el 26 de novembre amb una caminada reivindicativa. La caminada, que organitza l’Associació Ermessenda, tindrà el punt de trobada a l’Oficina de Turisme, a les 9,30 hores. L’acció reivindicativa passarà pel centre del municipi i rodalies. Finalment, el 28 de novembre, també impulsada per l’entitat local, es farà una xerrada sota el títol “Homes i dones per la igualtat, una crida per la implicació dels homes”, que es farà a la sala d’exposicions la Caixa, a les 19 hores.\nLa commemoració contra la violència masclista va iniciar-se fa un parell de setmanes amb un taller de teatre social, que va aplegar una vintena de joves a la Zona Jove del municipi. Durant el taller, a càrrec de Bonell, els joves van fer diversos exercicis teatrals, com passar una pilota de foc imaginària, dir el seu nom, dir que m’agrada o no, llegir la mort de diverses dones per violència de gènere… A més, la setmana passada es van fer dues xerrades. La primera, amb una elevada afluència de famílies participants, va tractar sobre la detecció i prevenció d’abusos sexuals durant la infància i adolescència i va anar a càrrec de la Fundació Vicki Bernadet. La segona, va tractar el tema “De festa, decideix i respecte. El consentiment i l’assetjament en espais d’oci nocturn de la Vall d’Aro”.\nArticle anteriorJornada força assolellada però freda i amb Tramuntana a la baixa\nArticle següentPer molts anys


Restaurant Las Dunas · Van der Valk\nAmb molt de gust us convidem al nostre restaurant Las Dunas. El seu nom ve d'una de les poques dunes de sorra que es poden trobar a la Costa Brava. Aquestes famoses dunes són a la bonica platja de Sant Pol a s'Agaró.\nAl restaurant es pot gaudir d'un deliciós dinar o sopar. En els mesos d'estiu, també és possible gaudir del seu menjar a la terrassa, a la vora de la piscina.\nUn bon sopar ha d´estar acompanyada amb un deliciós vi. Demana l'extensa carta de vins o deixeu suggerir un bon vi pel nostre maitre. El nostre maitre, Raül Clarà, que és un gran coneixedor de vins i estarà encantat de recomanar un vi per acompanyar el seu dinar o sopar.


Retòric: Quina diferència hi ha entre Assumpció i Conclusió?\nL’assumpció i la conclusió entren en joc en diverses parts de la secció verbal del GMAT (per exemple, Argument Essay, Critical Reading), però es presenta principalment quan es tracta de la secció Raonament crític.\nQuan es tracta de preguntes que es plantegin sobre el supòsit que està fent l’autor, heu de buscar:\nQuan la conclusió (C) de l’autor depèn d’algunes proves (E) que presenti basades en algun supòsit (A).\nSovint, podeu identificar la conclusió perquè hi ha una paraula clau que ho assenyala (per exemple, per tant, així, en conclusió). Tanmateix, hi haurà moments en què només serà una opinió de l’autor. Recordeu, si es tracta d’un fet / estadística / enquesta / enquesta, aleshores això és una evidència, no una conclusió. Si hi ha diverses opinions, ha de ser l'opinió "més forta", com en el que es pot emportar des del passatge.\nD’altra banda, l’assumpció és la idea implícita que manté unida l’argument de l’autor. L’autor pot obtenir o no la seva suposició en el passatge, però es pot inferir de la connexió que l’autor fa entre l’evidència i la conclusió que ell o ella presenta. L’assumpció és la cola que manté unida l’argument de l’autor.\nSota el mètode Kaplan per al raonament crític, és fonamental que domineu l'estructura de l'Assumpció, ja que us ajudarà a afrontar de forma eficaç i eficaç els tipus de preguntes Assumpció, Falla, Enfortiment / Debilitament.\nQuina diferència hi ha entre el barret blanc ASO i el barret negre SEO?Hi ha alguna diferència nutricional entre l’arròs bullit i l’arròs bufat?Quina diferència hi ha entre el gihadisme (islam) i el Dharma Yudha (hinduisme) i el Dharam Yudh (sikhisme)?Quina diferència hi ha entre el contracte de franquícia i el de gestió?Quina diferència hi ha entre un afroamericà de pell fosca i un de pell bruna o mitjana?Quina és la diferència principal entre el betum grau VG10 i VG30 segons les seves propietats físiques?Quina diferència hi ha entre la proposició i la preposició en el raonament lògic?


Eines de Llengua: Lògica lingüística\n«Volvido», diu la diputada Quinzá Alegre, que ha corregit immediatament, «vuelto». És el que té la llengua, que dóna més opcions de les que fem servir, però la normativa, la «legislació» de la llengua, establix els límits de l'acceptabilitat. Més avant, em diuen que el diputat Cortes Llopis, enmig d'un discurs atarantat, inventa el gènere «fémino». ¡La llengua per a qui la treballa!, indubtablement.\nPer cert, parlava Cortes Llopis de la llibertat d'educació, d'empresa educativa, per extensió... Ni més ni menys que un representant del partit del govern valencià, que pretén tallar les emissions de la televisió i ràdio públiques catalanes que arriben al País Valencià. ¿Quina llibertat estan ensenyant en l'educació, per tant? ¿La llibertat autoritària? ¿La dictadura llibertària? Llibertat per crear centres educatius (de l'Opus, per cert), però censura de la comunicació i informació lliures. Tal com diu la lògica de Fernando Savater en rèplica a Jesús Mosterín, «si veig (el baló / la iaia) al pati, li pegue amb el peu». Sí, hi ha qui tracta la iaia com si fóra un baló; i qui diu la iaia, diu els bous, que es veu que sí que són per a pegar-los patades.\nI acabant ja amb un altre puntelló a la lògica: el lliure mercat sense adobs socials democràtics, és a dir, la desregulació dels mercats financers, que ha provocat beneficis privats i ruïna social pública, negocis fraudulents, amiguisme i clientelisme en personal eventual dins de l'administració pública, càrrecs públics amics dels jutges de la seua causa, diputats que violen els drets constitucionals i continuen en els càrrecs, adjudicacions a dit, imposts sobre les rendes del treball i no sobre els guanys especulatius, frau fiscal, finançament iŀlegal dels principals partits polítics (pp en primer lloc), irresponsabilitat pel dany a la hisenda pública, etc. ¿Resultat de l'operació? Rebaixa del 5 % en els sous dels funcionaris públics. Les oronelles fan l'estiu. I si no vénen, les pintem.\nMarcadors: democràcia, ètica, llengües\nBlocaires críticament blocats\nCita dominical / 84: Pablo Salvador Coderch\nLa llengua del comú\nPíndoles per als alifacs\nLlums i més llums\nFaena de llanterneria\nCita dominical / 83: M. A. S-V.\nDebats a fosques\nLes becadetes de migjorn\nDesprés del premigjorn\nDemandes i retalls\nCita dominical / 82: Víctor Alpuente Giné\nUn 5 %... ¡Para el cabàs!\nCita dominical / 81: Manuel Rodríguez Rivero\nCita dominical / 80: Diego A. Manrique\nLes ficcions de la realitat


Els membres de la comissió sobre Imelsa valoren positivament la primera reunió\nEls representants dels quatre partits manifesten el seu optimisme a l'hora d'obtindre conclusions abans del pròxim Ple\nLa comissió especial informativa sobre la contractació de l'empresa pública Imelsa s'ha reunit este matí per primera vegada en el Saló de Reines de la Diputació de València.\nEls representants dels quatre partits polítics en este grup de treball han coincidit en fer «una valoració positiva» d'esta primera reunió, en la qual s'ha establit la metodologia de treball, així com la periodicitat de les reunions, que serà setmanal.\nEl portaveu de la comissió i diputat de Compromís, Emili Altur, ha explicat que «l'objectiu no és en cap cas suplir cap òrgan jurisdiccional, sinó complir allò que s'ha aprovat en el Ple, és a dir, la investigació de la contractació de l'empresa pública Imelsa». A més, ha insistit en la importància que «es faça de manera àgil per a poder elaborar un informe de valoració abans del pròxim Ple».\nAltur ha aclarit que el límit temporal de la comissió és «quan els diputats provincials deixen de ser-ho, és a dir, 24 hores abans de la presa de possessió del nou govern que sorgisca de les eleccions del 24 de maig».\nLa diputada d'Esquerra Unida, Rosa Pérez Garijo, ha manifestat el seu desig d’«accedir com més prompte millor a la documentació que s'ha soŀlicitat per a, si és el cas, remetre-la a la Fiscalia, que és qui està fent les investigacions», i ha especificat que «en allò en què més interés té el grup d'Esquerra Unida és en la documentació referida al període comprés entre 2007 i 2011».\nEl portaveu del PSPV-PSOE, José Manuel Orengo, ha anunciat que «està prevista la possibilitat que se cite en esta comissió funcionaris i treballadors de la institució, que tindran obligació d'acudir, i totes les persones que es considere d'interés, encara que, en cas de no pertànyer a la Diputació, la seua presència seria voluntària».\nEl vicepresident de la Diputació de València i representant del PP en la comissió, Juan José Medina, ha afirmat que «al grup popular no li tremolarà el pols a l'hora de prendre mesures si les investigacions presenten resultats concloents», i s'ha mostrat «avergonyit per les informacions que han aparegut en premsa, referides en alguns casos a gent que pareix haver-se aprofitat d'unes sigles per a actuar de manera incorrecta».\nLa comissió d'investigació sobre les contractacions d'Imelsa fou impulsada per consens de tots els grups polítics de la corporació provincial en la sessió plenària de la setmana passada i compta amb la participació del secretari general de la Diputació, Vicente Boquera, com a secretari i assessor jurídic, i de l'interventor de la corporació en qualitat d'assessor econòmic.\nTall de veu d'Altur\nTall de veu de Medina\nTall de veu d'Orengo\nTall de veu de Pérez


Entrevista amb Agnès Ensesa sobre coaching nutricional i alimentació\nPuedes encontrarme en: Calle Balmes 172 principal 2ª, Barcelona. Llámame al 933486557 o escríbeme un whatsapp 615521221\nInici » Blog » Entrevista sobre coaching i alimentació\nEntrevista sobre coaching i alimentació\nEl passat mes d’octubre la coach i mentora Agnès Ensesa em va fer una entrevista sobre coaching i alimentació que et convido a llegir a continuació. Desitjo que et resulti inspiradora i t’ajudi alimentar-te millor.\nCada vegada crec més que l’alimentació és fonamental per portar una vida sana, equilibrada i feliç. I avui us porto a una convidada molt especial per a mi, amiga des que teníem 5 anys, ella és Júlia Farré, dietista – nutricionista amb més de 10 anys d’experiència. Júlia té la seva pròpia consulta privada de nutrició a Barcelona on realitza dietes personalitzades per a tot tipus de persones i situacions. Complementa la seva activitat professional amb el que més li apassiona: comunicar en salut, donant xerrades de formació i col·laborant activament en diferents mitjans de comunicació com ràdio, premsa escrita i televisió.\nJúlia, és un veritable honor tenir-te aquí i moltíssimes gràcies per haver acceptat aquesta entrevista!\nMoltes gràcies Agnès, encantada de fer aquesta entrevista.\nCom podem nodrir la nostra ànima per apropar-nos a la nostra essència, al que ens fa brillar i complir amb el nostre propòsit de vida?\nPer aconseguir-ho la nostra manera d’alimentar-nos ha d’estar en consonància amb els nostres valors. Quan es diu la típica frase «som el que mengem» no només fa referència al procés de nutrició i salut sinó també a la nostra manera de ser i fer. Considero que a través de l’alimentació, expressem en part qui som i el nostre estil de vida i valors es veuen reflectits en ella. Alguns exemples poden ser:\n– Persones que trien comprar productes de temporada i proximitat en un petit mercat en lloc de comprar productes processats i empaquetats en un gran hipermercat.\n– Persones que aposten pels productes ecològics en comptes de per els convencionals.\n– Persones vegetarianes que estan en contra del maltractament animal i preocupades pel medi ambient, etc.\nMitjançant la nostra manera de menjar expressem ideologies i maneres d’entendre el món.\nPerò de vegades les nostres eleccions alimentàries no sempre reflecteixen els nostres valors i llavors entrem en un conflicte intern que ens fa patir. Per exemple, jo em trobo molt sovint a la consulta persones que viuen a la ciutat i els agradaria tenir una alimentació més natural però no saben com accedir-hi. També és molt comú el cas de la persona que vol cuidar-se, que la seva salut i la seva imatge estètica són un valors molt importants per a ella, però que en l’entorn en què es troba li costa ser coherent amb aquesta idea. Per exemple per que sol menjar molt de restaurant i realitzar un elevat consum d’alcohol causa de la seva vida social.\nMitjançant la nostra manera de menjar expressem ideologies i maneres d'entendre el món Clic para tuitear\nQuins creus que són les causes i quines solucions ens proposes perquè honrem més qui som?\nPer a cada persona les causes i les solucions seran diferents. Crec que hi ha 2 sensacions importants que valora molt la gent i que al final és el que tots volem aconseguir quan ens preocupem de què i com menjar: En primer lloc sentir-nos bé amb nosaltres mateixos. En segon lloc sentir-nos vitals, amb energia. Per a mi la vitalitat és un dels pilars fonamentals per tenir una vida saludable i feliç. Crec que és essencial per al nostre dia a dia i sobretot per poder tenir l’energia suficient per realitzar qualsevol canvi i progrés en la vida.\nCom podem augmentar la nostra vitalitat a través de l’alimentació?\nNo es pot aconseguir vitalitat només a través de l’alimentació. Hi ha 3 factors que influeixen directament sobre la nostra vitalitat: Dormir, menjar i respirar. Si un dels 3 falla no aconseguirem sentir-nos de la manera que esperem. De fet estan interrelacionats entre ells: quan dormim de manera insuficient tenim més gana durant el dia, quan mengem poc ens sentim més cansats, si ens falta oxigen tenim més son, si mengem ràpid no podem respirar bé, etc.\nArticle recomanat: «Pèrdua de pes i psicologia: Entrevista a Júlia Pascual»\nAnar al article\nÉs veritat que el cafè ajuda a disminuir la sensació de cansament? Hauríem prendre’n quan estem cansats o hi ha altres aliments que ens poden aportar més energia quan tenim aquesta sensació de fatiga?\nEl cafè és un gran estimulant, però no ho hem de confondre amb l’aportació d’energia. El cafè no aporta energia en absolut. El cafè augmenta la nostra capacitat de concentració, puja la tensió arterial momentàniament i retarda l’aparició de la fatiga. Això vol dir que si ens falta energia i triem prendre cafè en comptes de menjar i descansar poden passar diverses coses: que no ens faci cap efecte, que ens augmenti el nostre estat de nerviosisme però no d’energia o que ens faci sentir una falsa sensació de vitalitat que s’esvaeix quan passa l’efecte i llavors és quan caiem en prendre un altre cafè, i després un altre, i després un altre… és un peix que es mossega la cua, aquesta no és la solució.\nEns recomanes fer una dieta detox per netejar el nostre cos de toxines i millorar així els nostres nivells de benestar i vitalitat?\nLes dietes DETOX són una altra dieta de moda, una dieta miracle, que t’intenta vendre la idea de benestar i resultats amb tan sols l’esforç d’uns pocs dies de cuidar-se. Però la vida no és així i el cos humà tampoc funciona així. Totes les reaccions metabòliques que realitza el nostre organisme produeixen substàncies de rebuig. El cos està preparat per eliminar-les sense problema a través de l’orina sense necessitat de realitzar una dieta específica. Mai podem estar 100% lliure de toxines ja que es produeixen cada segon que passa, cada vegada que respirem, que mengem, que fem esport, etc. El que sí que podem fer a través de la dieta és ajudar el nostre cos a netejar correctament i amb facilitat a través de la ingesta d’aigua, d’un consum elevat de vegetals i evitant un consum excessiu de proteïnes. Ah! I per descomptat evitar per complet els tòxics com l’alcohol i el tabac.\nJúlia, moltíssimes gràcies per aquesta magnífica entrevista, amb tants consells útils per a la nostra vida diària.\nPsicologia de l'obesitat. Entrevista a la psicòloga…\nAlimentació infantil a la tornada a l'escola\nDieta per la menopausa: Coses que canvien en la teva…\nAlimentació i salut bucal: Xerrades amb salut amb…\nFiled Under: Psiconutrició\nCopyright © 2020 — juliafarre.es • Todos los derechos reservados •Política de privacidad • Balmes 172, Principal 2ª, 08006, Barcelona - 933 34 65 57 • Deja una opinión en Google


Un pas elevat permetrà anar en bici des de l'estació de bus a Mas Iglesias\ncarril bici, estació de bus a Mas Iglesias, Reus\nLa solució permetrà generar una nova via ciclable.\nLa connexió entre President Macià i Escultor Rocamora obliga a perdre cinc places d’aparcament de cotxes però se’n pintaran més per a moto i bicicleta\nActualitzada 28/03/2019 a les 21:48\nL’enllaç que permeti circular ininterrompudament en bicicleta entre l’estació d’autobusos i Mas Iglesias es realitzarà mitjançant un sistema de passos de vianants elevats. Aquests aniran ubicats en la intersecció entre l’avinguda del President Macià i el carrer Escultor Rocamora. La solució, tal com està projectada, passa per allargar uns metres el carril bici sobre la calçada per facilitar la connexió amb un nou pas de vianants elevat en aquest punt, molt similar al que ja hi ha construït una mica més al nord. El carril bici actual, des de l’altre costat, s’allargarà sobre la vorera mitjançant senyalització amb pintura. En el futur, però, aquest itinerari ciclable hauria de traslladar-se íntegrament a la calçada, tal com recomana el Pla Específic de la Bicicleta de Reus.\nLes obres, que començaran en poques setmanes, han estat adjudicades a l’empresa Construcciones Jaén Vallés per un import de 28.945,21 euros, IVA inclòs. L’avinguda del President Macià és una de les vies principals de la segona corona de la ciutat, té dos carrils per sentit i franges d’aparcament en fila en alguns dels seus trams. En paral·lel a l’avinguda transcorre el carril bici sobre vorera que recorre 100 metres. El sistema s’ha ideat, tal com recull el projecte, «sota els criteris d’òptim traçat per als ciclistes, màxima seguretat per a la bici, els vianants i els cotxes i motos i també per minimitzar les tasques de manteniment de l’obra». Es prepararà una rasa sota el nou pas de vianants elevat per tal de facilitar la futura instal·lació d’un semàfor. Aquest pas tindrà una configuració similar a la que ja hi ha a la mateixa avinguda, i estarà al nivell de la vorera. Disposarà de dues rampes de dos metres «tal com recomana el Servei Català de Trànsit per a vies de 50 km/h». Es col·locaran línies de detenció 20 centímetres abans de l’inici de les rampes, i senyalització vertical de ressalts, de pas de vianants i de presència de bicicletes.\nZones 30 i prioritàries\nLa construcció del pas farà perdre cinc places d’aparcament per a turismes però se’n guanyaran cinc per a motocicletes i se’n crearan vuit per deixar-hi la bici. Una qüestió, aquesta, important tenint en compte que es tracta d’una via ciclable. El desplegament del Pla de la Bicicleta ha portat de nou al Tomb de Ravals, tal com va avançar el Diari Més, la senyalització horitzontal de zones 30 i prioritat per a ciclistes, que també es recuperarà als passejos. Es tracta d’una de les dues intervencions pendents com a part de la fase 1 del Pla, previstes per a aquest mes de març i pressupostades en 50.000 euros. L’altra és la construcció del carril bici. Ambdues representen els únics dos avenços que es faran pel que fa a la bicicleta al llarg d’aquest 2019 a la ciutat.\nComenta el contingut : Un pas elevat permetrà anar en bici des de l'estació de bus a Mas Iglesias


Les empreses espanyoles Esteve i Uquifa participen en la fabricació de Remdesivir Les empreses espanyoles Esteve i Uquifa participen en la fabricació de Remdesivir – El Món\nLes empreses espanyoles Esteve i Uquifa participen en la fabricació de Remdesivir\nServimedia 24/07/2020 12:17 pm\nGilead ha triat a dues empreses espanyoles, Esteve i Uquifa, per a participar en la producció de Remdesivir. Aquesta decisió forma part del pla d’expansió de la producció d’aquest fàrmac que està desenvolupant la companyia i demostra el paper rellevant que té Espanya tant en la recerca com en la producció de fàrmacs.\nAugmentar la capacitat de producció ha estat una de les prioritats de la companyia des que es va identificar Remdesivir com un fàrmac que podia contribuir al control d’aquesta pandèmia.\nA l’inici de l’any només es disposava de 5.000 dosis fabricades perquè es tractava d’un fàrmac en desenvolupament. Des d’aquell moment Gilead ha posat “tot l’esforç” a investigar l’eficàcia i seguretat d’aquest fàrmac alhora que augmentava la seva producció.\nGilead ha aconseguit reduir els temps de fabricació de Remdesivir a la meitat, passant de 12 mesos a només 6, i ha multiplicat la producció per 40, la qual cosa permetrà disposar de més 2 milions de tractaments a finals d’any. Això cobra especial importància si es té en compte que el procés de producció de Remdesivir és complex.\nPer a aconseguir tots aquests avanços, Gilead ha invertit més de 1.000 milions de dòlars en tot el procés de desenvolupament del fàrmac, que inclou tant la recerca clínica com les millores en la producció.\nUNA DONACIÓ SENSE PRECEDENTS\nEl mes d’abril passat, Gilead va anunciar la donació de tota la seva producció fins el mes de juny, que ha estat d’1,5 milions de vials, el que equival a 240.000 tractaments. Tenint en compte el preu del tractament anunciat per Gilead, aquesta donació equivaldria a 585 milions de dòlars.\nEn l’actualitat, Remdesivir està disponible a Espanya a través de l’Agència Espanyola del Medicament com a fàrmac en situació especial.


Dos informàtics relaten al Suprem una reunió amb Junqueras i Puigdemont per proposar un sistema de votació per a l'1-O - Diari de Girona\nDos informàtics relaten al Suprem una reunió amb Junqueras i Puigdemont per proposar un sistema de votació per a l'1-O\nL'encàrrec no es formalitza i els van avisar que no ho pagaria la Generalitat, sinó un "tercer"\nacn | madrid 06.03.2019 | 17:09\nDos informàtics relaten al Suprem una reunió amb Junqueras i Puigdemont per proposar un sistema de votació per a l'1-O Diari de Girona\nDos informàtics que han testificat al Suprem, Vicente Nos i Quim Franquesa, han explicat que es van reunir amb Carles Puigdemont, Oriol Junqueras, Marta Rovira i una quinzena de persones més el 16 d'agost de 2017 al Palau de Pedralbes per presentar una proposta per una aplicació de votació electrònica que s'havia de fer servir per al vot a l'estranger l'1-O. Ningú els va concretar com cobrarien (el cost del projecte rondava els 500.000 euros) i van veure que el calendari era just i es van fer enrere. Han assegurat que no van cobrar res però que a la reunió ja els van avisar que no pagaria la Generalitat perquè "tenia els comptes intervinguts" i que ho faria "un tercer". Però que ja no els van concretar res més i es van fer enrere.\nTots dos han explicat que el seu "interlocutor" amb el Govern era l'exconseller de Governació Xavier Vendrell. De fet, Franquesa ha relatat que el va ser Vendrell qui el va trucar en primer terme, des d'un número desconegut i presentant-se amb el nom de Jordi. Va ser Franquesa qui es va reunir amb Vendrell a finals de juliol a un bar de Sant Joan Despí. En aquesta reunió, segons ha dit, els van dir que l'encàrrec seria "legal" perquè estaria emparat amb la llei del referèndum que el Parlament preveia aprovar properament.\nNo els concreten com pagar\nAmbdós informàtics han concretat que només van fer una proposta i que van avançar que tindria un pressupost de 400.000 a 500.000 euros. Passades dues setmanes, Nos ha assegurat que ningú li havia aclarir com s'havia de concretar la facturació si es formalitzava l'encàrrec. Per això, ha dit que per "falta de temps i diners" no va anar més enllà i que no van fer cap contractació. També ha explicat que tampoc li van donar detalls de com es faria el pagament.\nUna versió que ha reiterat després Quim Franquesa. L'informàtic també ha explicat que a principis de setembre, "abans que s'aprovés la llei de la Generalitat", van veure que el projecte "no anava enlloc" i es van "fer enrere". Franquesa ha dit al fiscal que el calendari era massa just per fer una aplicació per a la votació per al vot electrònic.\nTambé ha concretat que en la reunió a Pedralbes ja els van deixar clar que la Generalitat no seria qui fes el pagament perquè "tenia els comptes bloquejats". "Ens van dir que ho faria un tercer, però no ens van dir qui era", ha relatat.\nA preguntes de fiscalia, l'altre informàtic, Vicente Nos, ha dit que ningú li va demanar ni confidencialitat ni silenci i també ha aclarit que quan s'hi va reunir el referèndum encara no estava suspès pel TC.\nEl CTTI no estava "disposat" a desenvolupar-la\nFranquesa ha explicat que a finals d'agost va mantenir una reunió amb tècnics del Centre de Telecomunicacions i Tecnologies de la Informació (CTTI) de la Generalitat. "Anàvem a presentar l'anàlisi tècnic", ha explicat, "però els tècnics del CTTI no estaven gaire disposats a desenvolupar un projecte d'aquestes característiques". "No van donar el seu vistiplau", han dit.\nTots dos ja van declarar davant la Guàrdia Civil i han reconegut que els van ensenyar fotografies per identificar més assistents a la reunió, però no han assenyalat cap altre nom a banda de Puigdemont, Junqueras i Rovira.